section_heading: Prije otoka
paragraph_text: Godinama kasnije Eko je postao opasni vojni diktator. Susreće se s dilerom droge koji pokušava otpremiti svoj heroin iz zemlje. Eko se nudi da mu učini "uslugu", kupujući drogu po maloj cijeni i želeći je otpremiti van države. Diler droge se složi s tim, ali nakon što kaže da smatra da Eko nema dušu, ovaj ga ubija na licu mjesta. Kasnije Eko posjećuje crkvu u svom rodnom gradu u kojoj je Yemi postao svećenikom. Budući da je jedino zrakoplovima Ujedinjenih naroda dopušteno letenje iznad Nigerije, Eko moli Yemija za avion kako bi otpremio svoju drogu van države; u zamjenu mu nudi novac potreban za cjepivo. Yemi mu odbija pomoći. Kasnije se njih dvojica ponovno susretnu, ali ovaj put sve što Eko traži od Yemija je da potpiše papire kojim bi Eko i njegova grupa postali svećenici te na taj način sami nabavili avion. Njegov brat ponovno odbija, ali na kraju ipak pristane nakon što mu Eko kaže da će dvojica njegovih kolega spaliti crkvu do temelja ako Yemi ne posluša njegovu zapovijed. Eko, također, kupuje i male statue Djevice Marije u koje sakriva heroin.